Süchikijee tia,
oꞌunüshi Jesús namaa na nikirajüinkana Jerusalénjee wunaꞌainküinmüin chaꞌaya neꞌe suluꞌu tü mmakat Judea.
Chajanakalaka naya nümaa kojuya semaana sünain nawoutisaajüin wayuu.
Otta müshia Juan,
nnojoliiwaꞌaya püreesain nia,
chajachi owoutisaajüin wayuu suluꞌu wane pueulo kanüliasü Enón,
peje sünain tü pueulo kanüliakat Salim,
süka miyoꞌuin tü wüinkat chaꞌaya.
Antüsü waneepia wayuu nünainmüin süpüla owoutisaajünaa nütüma.
Je waneeirua na nikirajüinkana Juan,
aꞌülüjiraashii nümaa wane wayuu judío sooꞌopünaa jamüinjatüin sukuaippa judío süpüla saaꞌinrüinjatüin tü kasa wuleinjatkat akajee sukuaippa nuꞌupala Maleiwa.
Noꞌunakalaka na nikirajüinkana Juan nünainmüin sünain maa nümüin:
—Ekirajüikalee,
chi wayuu pümaapüꞌükai chaꞌaya wane saꞌata tü süchikat Jordán,
chi püküjakai achiki waneepia wamüin,
owoutisaajüshi nia jooluꞌu wayuu,
je oꞌunüsü wayuu watta saalin pümaꞌanajee süpüla oꞌunaa nünainmüin —namakalaka nümüin Juan.
Asouktüshi Juan neꞌipajee:
—Shia anasükajaꞌa maꞌi suluꞌu suushikajaain tü wayuukolüirua nüchiirua Cristo süka shiain nücheküin chi Maleiwakai.
Soto jaaꞌin tü taküjapüꞌükat paala jümüin sünain nnojolin tayain Cristoin,
chi Nüneekajalakai Maleiwa.
Ajütüüshi neꞌe taya nütüma Maleiwa süpülapünaa niweetüin Cristo.
Soto jaaꞌin sukuaippa wane miꞌiraa shikiira kaꞌwayuusee.
Nütünajut chi kaꞌwayuuseshikai,
talatüsü neꞌe naaꞌin wanaa sümaa niꞌrüin chi kaꞌwayuuseshikai sünain saapünüin najapuluꞌu tü jietkat.
Akaajaa tayakai,
talatüsü taaꞌin jooluꞌu wanaa sümaa teꞌrüin Jesús sünain antaa wayuu wainma nünainmüin.
Kasataalejeseꞌe niain alanaain sünain kojutüin Jesús sütüma wayuu toulia,
jaꞌitashije tayain mojutüin sütüma —nümakalaka Juan namüin.
Wayuu süpüshua,
sütüjaa aaꞌulu kasa eekai shiꞌnnüin sainküin mma neꞌe.
Otta müshia Jesús,
shiimüin sünain kojutüin suulia wayuu süpüshua süka chajeꞌewalin nia iipünaajee.
Aküjüna amüinrü wayuu nütüma süchiki tü kasa niꞌrakat ooꞌulaka tü pütchi naapajakat chaa iipünaa.
Otta wainma tü wayuu aapakalüirua nünüiki,
nnojotsü kapülain saaꞌin tü nüküjakat achiki sümüin.
Otta chi wayuu eekai kapülain naaꞌin tü nümakat,
jaꞌyasü nünainjee sünain pansaain nünüiki Maleiwa.
Cristo,
chi nüjünalakai Maleiwa,
shiimain sümaa nüküjaain nünüiki chi Maleiwakai waneepia sümüin wayuu,
süka eein chi Naaꞌinkai Maleiwa nümaa waneepia.
Saaꞌu niain Cristo chi Nüchonkai Maleiwa,
aishi maꞌi nia nüpüla chi Nüshikai.
Je laülaashi nia nütüma saaꞌu kasakat süpüshua.
Chi wayuu eekai niꞌitaain naaꞌin sünain anoujaa nünain chi Nüchonkai Maleiwakai,
eeꞌiranajaweerü naaꞌin süpüla eeinjachin nia nümaa Maleiwa süpüla kaꞌikat süpüshua.
Akaajasa chi wayuu eekai nnojolüin noonooin sümaa nünüiki chi Nüchonkai Maleiwa,
nnojoleerü eeꞌiranajaain naaꞌin,
shieerü eeka süsalain nia naainjala nütüma Maleiwa.